
PËR KRIJIMIN E AGJENCISË KOMBËTARE TË BURIMEVE NATYRORE[footnoteRef:1] [1:  VKM nr.547, datë 9.8.2006 është botuar në Fletoren Zyrtare nr.93/2006.
VKM nr.202, datë 11.4.2007 është botuar në Fletoren Zyrtare nr.50/2007.
VKM nr.364, datë 13.6.2007 është botuar në Fletoren Zyrtare nr.87/2007.
VKM nr.1483, datë 12.11.2008 është botuar në Fletoren Zyrtare nr.177/2008.
VKM nr.930, datë 29.12.2014 është botuar në Fletoren Zyrtare nr.210/2014.
VKM nr.206, datë 15.3.2017 është botuar në Fletoren Zyrtare nr.55/2017.





] 

(Ndryshuar me VKM nr. 202, datë 11.4.2007; nr.364, datë 13.6.2007; nr.1483, datë 12.11.2008; nr.930, datë 29.12.2014; nr.206, datë 15.3.2017)
(I përditësuar)

Në mbështetje të nenit 100 të Kushtetutës dhe të nenit 10 të ligjit nr.9000, datë 30.1.2003 “Për organizimin dhe funksionimin e Këshillit të Ministrave”, me propozimin e Ministrit të Energjisë dhe Industrisë, Këshilli i Ministrave

VENDOSI:

1. Krijimin e Agjencisë Kombëtare të Burimeve Natyrore (AKBN), si institucion në varësi të Ministrit të Energjisë dhe Industrisë, me seli në Tiranë.
2. Agjencia Kombëtare e Burimeve Natyrore ka objekt të veprimtarisë zhvillimin, mbikëqyrjen e shfrytëzimit racional të burimeve natyrore, në bazë të politikave qeverisëse, dhe monitorimin e postshfrytëzimit të tyre, në sektorin minerar, hidrokarbur dhe energjetik.
3. Agjencia Kombëtare e Burimeve Natyrore ka këto detyra dhe përgjegjësi:
- Konsulton, propozon dhe bashkëpunon me strukturat përkatëse të qeverisë për hartimin e politikave të saj në fushën e minierave, të hidrokarbureve dhe të energjetikës;
- Zbaton politikat e qeverisë në fushën e minierave, të hidrokarbureve dhe energjetike;
- Siguron, brenda fushës së veprimtarisë së vet, oponencën qeveritare për studimet dhe projektet në fushën e veprimtarisë minerare, postminerare, hidrokarbure dhe energjetike, të paraqitura nga subjektet, shtetërore a private, vendase ose të huaja. Për raste të veçanta mund të kërkojë asistencë të specializuar;
- Promovon burimet minerare e hidrokarbure, negocion marrëveshjet hidrokarbure dhe minerare, si dhe ndjek zbatimin e planeve të zhvillimit të tyre;
- Përgatit dokumentacionin dhe praktikat e nevojshme për dhënien e lejeve, të licencave, autorizimeve, në përputhje me ligjin, të cilat mundësojnë hyrjen në marrëveshjet hidrokarbure dhe kryerjen e operacioneve hidrokarbure, sipas marrëveshjeve të lidhura;
- Mbikëqyr veprimtarinë minerare, postminerare, hidrokarbure dhe energjetike;
- Ndjek zbatimin e marrëveshjeve të lidhura hidrokarbure;
- Realizon monitorimin e zonave të shfrytëzuara, të rrezikut minerar dhe të mbylljes së veprimtarisë minerare;
- Administron, ekskluzivisht, të gjitha të dhënat parësore të sektorit hidrokarbur dhe të dhënat, që lidhen me veprimtarinë minerare dhe postminerare.
- Shërben si organ i specializuar për ministrin përgjegjës për energjinë, për problemet e strategjisë dhe të politikës në këtë fushë;
- Promovon burimet e rinovueshme të energjisë, si dhe propozon masa për rritjen e shfrytëzimit të energjisë në ciklin energjetik;
- Harton dhe publikon bilancin energjetik vjetor, në nivel kombëtar dhe rajonal, në përputhje me formatet e EUROSTAT-it dhe të Agjencisë Ndërkombëtare të Energjisë;
- Monitoron kontratat koncesionare për hidrocentralet.
- Drejton dhe bashkërendon punën me strukturën e specializuar të Kombeve të Bashkuara, Agjencisë Ndërkombëtare të Energjisë Atomike (IAEA), si dhe ndërmjet strukturave shtetërore, institucioneve të specializuara, vendase dhe të huaja, universiteteve dhe qendrave kërkimore-shkencore, vendase dhe të huaja, sektorit privat, organizatave jofitimprurëse, grupeve të interesit etj., për të krijuar infrastrukturën kombëtare të nevojshme (përfshirë kuadrin e nevojshëm ligjor dhe rregullator, strukturat e specializuara të domosdoshme etj.), për vënien në jetë dhe në funksion të programit të energjisë bërthamore në Shqipëri.
- Kryen, brenda fushës së veprimtarisë së vet, oponencën teknike për projektet e kapaciteteve prodhuese të energjisë elektrike, sipas tarifave të përcaktuara në aneksin 1, bashkëlidhur këtij vendimi, me përjashtim të oponencës teknike për punimet e ndërtimit, që kryhet nga institucionet e përcaktuara në aktet ligjore dhe nënligjore në fuqi.
4. Agjencia Kombëtare e Burimeve Natyrore është ent publik, i krijuar nga bashkimi i Agjencisë Kombëtare të Hidrokarbureve, Institutit të Studimeve dhe Projektimeve të Metalurgjisë, Institutit të Teknologjisë Nxjerrëse dhe Përpunuese të Mineraleve dhe Institutit të Studimeve dhe Projektimeve të Mekanikës dhe Drurit dhe Agjencia Kombëtare e Energjisë.
5. Agjencia Kombëtare Burimeve Natyrore nuk financohet nga buxheti i shtetit. Megjithatë, agjencia ka të drejtë të përfitojë projekte të financuara nga buxheti i shtetit apo nga subjekte të tjera. Buxheti i agjencisë miratohet nga ministri i Energjisë dhe Industrisë.
6. Agjencisë Kombëtare të Burimeve Natyrore i kalojnë të gjitha të drejtat e detyrimet e përcaktuara me akte të mëparshme nënligjore, ato kontraktuale, asetet dhe llogaritë bankare, të institucioneve të përcaktuara në pikën 4 të këtij vendimi.
7. Funksionimi, struktura organizative dhe struktura e pagave të Agjencisë Kombëtare të Burimeve Natyrore përcaktohen në statutrregulloren e kësaj agjencie, e cila miratohet me urdhër të ministrit të Energjisë dhe Industrisë. Marrëdhëniet e punës së punonjësve rregullohen në bazë të Kodit të Punës.
8. Emërimi, lirimi dhe shkarkimi nga detyra i drejtuesit të Agjencisë Kombëtare të Burimeve Natyrore bëhen me urdhër të Ministrit të Energjisë dhe Industrisë. Drejtori ekzekutiv, për efekt të pagës, klasifikohet në të njëjtin nivel me sekretarin e Përgjithshëm të ministrisë së linjës.
9. Buxheti, për vitin 2006, për këtë institucion, të përballohet nga fondi rezervë i Këshillit të Ministrave.
9/1 a) Vlera prej 15 000 000 (pesëmbëdhjetë milionë) lekësh, miratuar për Agjencinë Kombëtare të Energjisë, në buxhetin e vitit 2007, programi “Mbështetje për energjinë”, zëri “Studime e projektime”, të transferohet në programin “Mbështetje për burimet natyrore”, zëri “Studime e projektime”.
     b) Përballimi i shpenzimeve për pagat e punonjësve që dalin të papunë nga ristrukturimi, të bëhet nga buxheti i vitit 2007, miratuar për Agjencinë Kombëtare të Energjisë, programi “Mbështetje për energjinë” prej 1 800 000 (një milion e tetëqind mijë) lekësh, zëri “Shpenzime korrente”.
10. Vendimet nr.445, datë 3.9.1993 “Për krijimin e Agjencisë Kombëtare të Hidrokarbureve”, nr.66, datë 6.10.1978 “Për krijimin e Institutit të Studimeve dhe Projektimeve të Metalurgjisë”, të Këshillit të Ministrave, dhe në lidhjen I “Instituti i Studimeve dhe Projektimeve të Mekanikës dhe Drurit (ISPMD)” të vendimit nr.197, datë 18.3.1996 të Këshillit të Ministrave “Për rrjetin e institucioneve shkencore shtetërore”, si dhe urdhri i Ministrit, nr.4685/1, datë 1.9.1993 “Për krijimin dhe organizimin e Institutit të Teknologjisë Nxjerrëse dhe Përpunuese të Mineraleve”, shfuqizohen.
10/1. Vendimet nr.443, datë 16.7.1998 “Për krijimin e Agjencisë Kombëtare të Energjisë” dhe nr.310, datë 15.5.2003 “Për miratimin e strukturës së nivelit të pagave të punonjësve të Agjencisë Kombëtare të Energjisë” të Këshillit të Ministrave, shfuqizohen.
11. Ngarkohet Ministri i Energjisë dhe Industrisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha




ANEKSI 1

TARIFAT PËR OPONENCËN TEKNIKE PËR PROJEKTET E NDËRTIMIT TËKAPACITETEVE PRODHUESE TË ENERGJISË ELEKTRIKE
(Shtuar me VKM nr.206, datë 15.3.2017)


Tarifat për oponencën teknike për projektet e ndërtimit të kapaciteteve prodhuese të energjisë elektrike janë, si më poshtë:
I. Për projektet e ndërtimit të kapaciteteve prodhuese të energjisë elektrike që janë objekt koncesioni në fazën e studimit të fizibilitetit: 
a) Deri në 1 MW tarifa e oponencës do të jetë 50 000 lekë.
b) Mbi 1 MW deri në 5 MW, tarifa e oponencës teknike do të jetë 100 000 lekë.
c) Mbi 5 MW deri në 15 MW tarifa e oponencës do të jetë 300 000 lekë.
ç)Mbi 15 MW tarifa e oponencës do të jetë 500 000 lekë.
II. Për projektet e ndërtimit të kapaciteteve prodhuese të energjisë elektrike që janë objekt koncesioni në fazën e projektit të zbatimit: 
a) Deri në 1 MW tarifa e oponencës do të jetë 100 000 lekë.
b) Mbi 1 deri në 5 MW, tarifa e oponencës teknike do të jetë 200 000 lekë. 
c) Mbi 5 deri në 15 MW tarifa e oponencës do të jetë 500 000 lekë.
ç)Mbi 15 MW tarifa e oponencës do të jetë 700 000 lekë.
III. Për ndërtimin e objekteve të prodhimit të energjisë elektrike që nuk janë objekt koncesioni:
 a)	Deri në 1 MW tarifa e oponencës do të jetë 100 000 lekë.
b)	Mbi 1 MW deri në 5 MW, tarifa e oponencës teknike do të jetë 200 000 lekë.
c)	Mbi 5 MW deri në 15 MW tarifa e oponencës do të jetë 500 000 lekë.
ç)Mbi 15 MW tarifa e oponencës do të jetë 700 000 lekë.

